Foto: FAH

DUBROVAČKA policija noćas je uhitila 24-godišnjakinju osumnjičenu za izazivanje niza požara na Korčuli, uključujući i onaj u kojem je izgorjelo 400 četvornih metara trave i niskog raslinja.



Prema policijskom izvješću, žena je požare podmetala od 21. do 23. srpnja i to u mjestu Kneže na području grada Korčule.



"Nju se sumnjiči da je 21.srpnja oko 9.20 sati, u blizini jednog ugostiteljskog objekta na dva mjesta uz rub ceste zapalila nisko raslinje i suhu travu, nakon čega je i u skladištu ugostiteljskog objekta izazvala požar. Sva tri požara su intervencijom mještana i osoblja ugostiteljskog objekta ugašena. Potom je dana 22.srpnja oko 11 sati, na dijelu neobrađenog zemljišta, upaljačem zapalila suhu travu i nisko raslinje. Opožarena je površina od oko 400 m2, a intervencijom DVD Korčula i mještana ovaj požar je ugašen u 12.35 sati", stoji u izvješću policije.



Istoga dana oko 23 sata pokraj dvorišta obiteljske kuće zapalila je suhu travu, da bi u konačnici nešto prije tri sata ujutro, na katu kuće u kojoj je boravila, izazvala i požar koji je zahvatio zavjesu, vrata, klima uređaj i dio kreveta. U oba slučaja vlasnik kuće je vrlo brzo ugasio požare.



Zbog sumnje u počinjenje kaznenog djela dovođenje u opasnost života i imovine opće opasnom radnjom ili sredstvom, noćas je, uz kaznenu prijavu, predana pritvorskom nadzorniku.